L 234/6
LT
Europos Sąjungos oficialusis leidinys
2023 9 22
aprėpties Kipro teritorijoje, kiek tai susiję su tokių įkrovimo parkų palei TEN-T tinklą bendros atiduodamosios galios lygiu ir didžiausiu atstumu tarp tų įkrovimo parkų.
Todėl Kipras turėtų galėti pateikti Komisijai pagrįstą prašymą leisti tuo atžvilgiu taikyti mažesnius reikalavimus su sąlyga, kad tokie mažesni reikalavimai netrukdytų eksploatuoti sunkiųjų elektrinių transporto priemonių toje valstybėje narėje;
(26)
tikimasi, kad elektrinių transporto priemonių savininkai įkrovimo prieigomis daugiausia naudosis savo patalpose arba kolektyvinėse automobilių stovėjimo vietose gyvenamuosiuose ir negyvenamuosiuose pastatuose.
Nors kabelių kanalų infrastruktūros įrengimas ir įkrovimo prieigų diegimas tuose pastatuose yra reglamentuojamas Europos Parlamento ir Tarybos direktyva 2010/31/ES (10), svarbu, kad valstybės narės, planuodamos viešai prieinamų įkrovimo prieigų diegimą, atsižvelgtų į tokios privačios infrastruktūros prieinamumą;
(27)
lygiai taip pat svarbu sunkiųjų elektrinių transporto priemonių įkrovimo infrastruktūrą diegti privačiosiose erdvėse, kurios nėra prieinamos visuomenei, pavyzdžiui, privačiuose sandėliuose ir logistikos centruose, kad transporto priemones būtų galima įkrauti naktį ir paskirties vietoje.
Valdžios institucijos, nustatydamos savo peržiūrėtas nacionalines politikos sistemas, turėtų apsvarstyti galimybę imtis priemonių užtikrinti, kad būtų sukurta tinkama sunkiosioms elektrinėms transporto priemonėms skirta įkrovimo naktį arba paskirties vietoje infrastruktūra;
(28)
remiantis 2017 m. kovo 23 d.
Komisijos komunikate „Europos sąveikumo sistema.
Įgyvendinimo strategija“ nustatytais principais, galimybė plėtoti pažangiąsias skaitmenines paslaugas, įskaitant mokėjimo pagal sutartį sprendimus, ir užtikrinti skaidrų naudotojų informavimą skaitmeninėmis priemonėmis priklauso nuo to, ar bus diegiamos skaitmeniniais ryšiais susietos ir išmaniojo įkrovimo prieigos, taip padedant sukurti skaitmeniniais ryšiais susietą ir sąveikią infrastruktūrą.
Tos išmaniojo įkrovimo prieigos turėtų apimti fizinių savybių ir techninių specifikacijų rinkinį (techninę ir programinę įrangą), kuris yra būtinas užtikrinti duomenų siuntimą ir gavimą tikruoju laiku, ir sudaryti sąlygas informacijos srautams tarp rinkos dalyvių, kuriems tie duomenys būtini visoms įkrovimo galimybėms išnaudoti, įskaitant įkrovimo prieigų operatorius, judumo paslaugų teikėjus, e. tarptinklinio ryšio platformas, skirstymo sistemų operatorius ir, galiausiai, galutinius naudotojus;
(29)
išmaniosiomis apskaitos sistemomis, kaip apibrėžta Europos Parlamento ir Tarybos direktyvoje (ES) 2019/944 (11), suteikiama galimybė tikruoju laiku gauti duomenis, kurių reikia siekiant užtikrinti elektros tinklo stabilumą ir skatinti racionalų naudojimąsi įkrovimo paslaugomis.
Išmaniojo įkrovimo prieigas derinant su tikralaikiu energijos matavimu ir tikslia bei skaidria informacija apie kainas, išmaniosiomis apskaitos sistemomis skatinamas įkrovimas tuo metu, kai bendra elektros energijos paklausa maža, o kainos yra žemos.
Naudojant išmaniąsias apskaitos sistemas kartu su išmaniojo įkrovimo prieigomis galima optimizuoti įkrovimą, o tai naudinga tiek elektros energijos sistemai, tiek galutiniam naudotojui.
Valstybės narės turėtų skatinti naudoti išmaniąsias apskaitos sistemas įkraunant elektrines transporto priemones viešai prieinamose įkrovimo stotelėse, kai tai techniškai įmanoma ir ekonomiškai pagrįsta, ir turėtų užtikrinti, kad tos sistemos atitiktų Direktyvos (ES) 2019/944 20 straipsnyje nustatytus reikalavimus;
(30)
didėjant elektrinių transporto priemonių skaičiui kelių, geležinkelių, jūrų ir kitų rūšių transporto sektoriuose, reikės optimizuoti įkrovimo operacijas ir jas valdyti taip, kad nesusidarytų grūsčių ir kad būtų išnaudotos visos galimybės naudoti atsinaujinančiųjų išteklių elektros energiją bei mažomis sistemoje taikomomis elektros energijos kainomis.
Išmanusis įkrovimas, visų pirma, gali palengvinti tolesnį elektrinių transporto priemonių integravimą į elektros energijos sistemą, nes juo sudaromos sąlygos taikyti reguliavimą apkrova per telkimą.
Sistemos integraciją gali dar labiau palengvinti abikryptis įkrovimas (transporto priemonių energetinė integracija į elektros tinklą), o išmanusis ir abikryptis įkrovimas taip pat gali sumažinti vartotojų įkrovimo išlaidas.
Todėl visose įkrovimo prieigose, kurios buvo pastatytos arba renovuotos po 2024 m. balandžio 13 d., turėtų būti palaikomas išmanusis įkrovimas.
Be to, siekiant užtikrinti sąveikumą, turėtų būti priimti komunikacijos standartai, palaikantys išmanųjį ir abikryptį įkrovimą;
(10) 2010 m. gegužės 19 d. Europos Parlamento ir Tarybos direktyva 2010/31/ES dėl pastatų energinio naudingumo (OL L 153, 2010 6 18, p. 13).
(11) 2019 m. birželio 5 d. Europos Parlamento ir Tarybos direktyva (ES) 2019/944 dėl elektros energijos vidaus rinkos bendrųjų taisyklių, kuria iš dalies keičiama Direktyva 2012/27/ES (OL L 158, 2019 6 14, p. 125).